D'acord amb el capítol II del Text refós de la Llei de protecció dels animals, aprovat pel Decret legislatiu 2/2008, de 15 d'abril (DOGC núm. 5113, 17.4.2008) correspon als ens locals recollir, controlar i fer-se càrrec dels animals abandonats i perduts i disposar de centres de recollida per a aquests animals.
Els ens locals poden concertar l'execució d'aquests serveis amb entitats externes, preferentment associacions de protecció i defensa dels animals.
D'acord amb el Text refós abans esmentat, el departament competent en matèria de protecció dels animals pot establir ajuts per a les associacions que han obtingut el títol d'entitats col·laboradores del departament competent en la matèria, destinats a les activitats que duguin a terme amb relació a la protecció i defensa dels animals, i ha d'establir línies d'ajuts als ens locals per facilitar dur a terme les funcions que els corresponen en virtut del Text refós.
Des de l'any 1999 s'han convocat subvencions per a les entitats de protecció i defensa dels animals i des de l'any 2006 per als ens locals.
Es pretén que l'objecte de la subvenció es pugui assolir gràcies a un treball integrat entre els ens locals responsables de la gestió dels animals de companyia i les entitats de protecció i defensa dels animals, i és per aquest motiu que des del 2012 es van unificar les dues línies de subvenció.
Tot plegat ha permès millorar la distribució dels recursos disponibles i agilitzar la tramitació de la convocatòria.
D'acord amb el Decret 277/2016, de 2 d'agost, de reestructuració del Departament de Territori i Sostenibilitat, el departament competent en matèria de protecció dels animals de companyia és el Departament de Territori i Sostenibilitat.
Aquestes bases volen adaptar la tramitació de les subvencions de les entitats de protecció dels animals a la Llei 29/2010, del 3 d'agost, de l'ús dels mitjans electrònics al sector públic de Catalunya, i a la Llei 39/2015, d'1 d'octubre, introduint la presentació i gestió telemàtica.
Conseqüentment, un cop valorada la conveniència de donar suport als ens locals i a les entitats de protecció i defensa dels animals mitjançant una subvenció i, d'acord amb les previsions del capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, així com els preceptes de caràcter bàsic de la Llei 38/2003, de 17 de novembre, general de subvencions, i del seu Reglament, aprovat pel Reial decret 887/2006, de 21 de juliol, i la resta de normativa aplicable,
S'aproven les bases reguladores de les subvencions per fomentar la identificació i l'esterilització dels animals de companyia, les quals es publiquen a l'annex d'aquesta Ordre.
Resten derogades les disposicions següents:
a) Ordre AAM/157/2012, de 6 de juny, per la qual s'aproven les bases reguladores dels ajuts per fomentar la identificació, esterilització i adopció dels animals de companyia i es convoquen els corresponents a 2012 (DOGC núm. 6151 – 18.06.12).
b) Ordre AAM/128/2014, de 2 d'abril, per la qual s'aproven les bases reguladores dels ajuts per fomentar la identificació, esterilització i adopció dels animals de companyia i es convoquen els corresponents a 2014 (DOGC núm. 6610 - 25.04.14).
c) Ordre AAM/166/2015, de 28 de maig, per la qual s'aproven les bases reguladores dels ajuts per fomentar la identificació, esterilització i adopció dels animals de companyia i es convoquen els corresponents a 2015 (DOGC núm. 6890 - 11.06.15).
Aquesta Ordre entrarà en vigor l'endemà de la seva publicació en el Diari Oficial de la Generalitat de Catalunya.
Aquesta línia de subvencions té com a objecte fomentar la identificació i esterilització dels animals de companyia, entenent com a tals gossos, gats i fures, amb la finalitat de disminuir-ne l'abandonament.
2.1 Poden ser objecte de les subvencions regulades en aquestes bases les actuacions següents:
a) Actuacions d'identificació i esterilització d'animals de companyia que estiguin en un centre d'acollida inscrit al Registre de nuclis zoològics de Catalunya.
b) Actuacions d'identificació i esterilització de gats que formin part d'una colònia controlada, entenent com a tal, la localització autoritzada per l'ens local en què viuen de manera habitual un grup de gats no socialitzats amb els éssers humans.
c) Actuacions d'identificació i esterilització d'animals de companyia mitjançant campanyes promogudes per ens locals o entitats de protecció i defensa dels animals adreçada a la població.
La identificació dels animals de companyia es fa mitjançant la implantació de microxips normalitzats d'acord amb la norma ISO 11784 i els procediments d'esterilització són l'ovariectomia, histerectomia o ovariohisterectomia en femelles i la vasectomia o orquiectomia en mascles.
El període d'execució de les actuacions subvencionables s'indica en la convocatòria corresponent.
Poden optar a les subvencions regulades en aquestes bases:
a) Ens locals que tinguin la competència sobre les actuacions per a les quals se sol·licita la subvenció i tinguin el cens d'animals de companyia establert en l'article 14.2 del Decret legislatiu 2/2008, de 15 d'abril, pel qual s'aprova el Text refós de la Llei de protecció dels animals, en el sistema informàtic de gestió única del Registre general d'animals de companyia mitjançant l'aplicació ANICOM.
b) Les entitats que estiguin inscrites en el Registre d'associacions de protecció i defensa dels animals.
4.1 Per obtenir la condició de beneficiàries de les subvencions, les persones sol·licitants han de complir els requisits següents:
a) No trobar-se en cap de les circumstàncies previstes a l'article 13 de la Llei 38/2003, de 17 de novembre, general de subvencions.
c) Declarar sobre si s'han demanat i/o obtingut altres subvencions públiques o privades per a la mateixa actuació, fent constar la relació detallada amb l'entitat concedent i la quantitat sol·licitada i/ o obtinguda.
d) En el cas d'entitats, estar legalment constituïdes i inscrites en els registres corresponents, inclòs el Registre d'associacions de protecció i defensa dels animals gestionat per la Direcció General de Polítiques Ambientals i Medi Natural en el moment de dur a terme les actuacions subvencionables.
e) En el cas que tinguin activitats econòmiques amb establiments oberts al públic, complir les obligacions que estableixen els articles 32.1, 32.3 i 36.4 de la Llei 1/1998, de 7 de gener, de política lingüística.
f) En el cas que tinguin activitats econòmiques sense establiments oberts al públic, complir les obligacions que estableix l'article 36.4 de la Llei 1/1998, de 7 de gener, de política lingüística.
g) En el cas que tinguin activitat econòmica amb 50 treballadors o treballadores, donar ocupació a persones amb discapacitat en un percentatge mínim d'un 2% de la plantilla respectiva, en compliment de l'obligació que preveu l'article 42 del Text refós de la Llei general de drets de les persones amb discapacitat i de la seva inclusió social aprovat pel Reial decret legislatiu 1/2013, de 29 de novembre, o bé complir el que estableix el Reial decret 364/2005, de 8 d'abril, i el Decret 86/2015, de 2 de juny, que regulen el compliment alternatiu amb caràcter excepcional de la quota de reserva en favor de treballadors amb discapacitat, d'acord amb el que estableix l'article 92.5 del Text refós de la Llei de finances públiques de Catalunya.
h) En el cas que tinguin activitat econòmica o sigui un ens local i tingui una plantilla igual o superior a 25 persones, indicar els mitjans, amb l'acord dels agents socials, per prevenir i detectar casos d'assetjament sexual i d'assetjament per raó de sexe, i intervenir-hi en els centres de treball.
i) En el cas d'entitats, haver adaptat els estatuts segons la disposició transitòria primera de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques, i a la Llei 5/2011, del 19 de juliol, de modificació de l'anterior.
j) En el cas que les entitats siguin fundacions, han d'haver complert el deure de presentar els comptes anuals davant el protectorat, d'acord amb l'article 336-3 del llibre tercer del Codi civil de Catalunya, aprovat per la Llei 4/2008, de 24 d'abril.
k) En cas que l'ens local dipositi els animals en un centre d'acollida gestionat per una entitat de protecció i defensa dels animals, acordar amb l'entitat per imputar els animals en una sol·licitud o en una altra per evitar duplicacions.
l) No haver estat mai objecte de sancions administratives fermes ni de sentències fermes condemnatòries perquè han exercit o tolerat pràctiques laborals considerades discriminatòries per raó de sexe o de gènere.
m) En el cas d'ens locals, complir les obligacions que estableixen els articles 9, 10, 11 i 35 de la Llei 1/1998, de 7 de gener, de política lingüística.
n) En el cas d'ens locals, complir la normativa vigent d'integració de persones discapacitades en matèria de processos de selecció de personal.
o) En el cas dels ens locals, indicar si la competència sobre la gestió dels animals de companyia abandonats o perduts és pròpia o delegada, i en cas de ser delegada, informar de l'ens delegant.
p) En el cas dels ens locals, tenir el cens d'animals de companyia en el sistema informàtic de gestió única del Registre general d'animals de companyia (ANICOM).
Les persones sol·licitants han de complir amb el codi ètic següent:
Adoptar una conducta èticament exemplar, abstenir-se de realitzar, fomentar, proposar o promoure qualsevol mena de pràctica corrupta i posar en coneixement dels òrgans competents qualsevol manifestació d'aquestes pràctiques que, al seu parer, sigui present o pugui afectar el procediment.
Particularment, abstenir-se de realitzar qualsevol acció que pugui vulnerar els principis d'igualtat d'oportunitats i de lliure concurrència.
Amb caràcter general, assumir, en l'exercici de les seves activitats, les obligacions següents:
a) Observar els principis, les normes i els cànons ètics propis de les activitats, els oficis i/o les professions corresponents a l'activitat objecte de subvenció.
b) No realitzar accions que posin en risc l'interès públic.
c) Denunciar les situacions irregulars que es puguin presentar en les convocatòries de subvencions o en els processos derivats d'aquestes convocatòries.
En particular, assumir les obligacions següents:
a) Comunicar immediatament a l'òrgan competent les possibles situacions de conflicte d'interessos.
b) No sol·licitar, directament o indirectament, que un càrrec o empleat públic influeixi en l'adjudicació de la subvenció.
c) No oferir ni facilitar a càrrecs o empleats públics avantatges personals o materials, ni per a ells mateixos ni per a terceres persones amb la voluntat d'incidir en un procediment d'adjudicació de la subvenció.
d) Col·laborar amb l'òrgan competent en les actuacions que aquest faci per al seguiment i/o l'avaluació del compliment de les obligacions establertes en la base 17, particularment facilitant la informació que els sigui sol·licitada per a aquestes finalitats relacionades amb la percepció de fons públics.
e) Facilitar la informació que la legislació de transparència imposa als adjudicataris en relació amb l'Administració, sens perjudici del compliment de les obligacions de transparència que els pertoquin de forma directa per previsió legal, en els supòsits establerts en l'article 3.4 de la Llei 19/2014, del 29 de desembre, de transparència, accés a la informació pública i bon govern.
En el cas d'incompliment dels principis ètics i regles de conducta establertes en la base 4.2 serà d'aplicació el règim sancionador previst en la Llei 19/2014, de 29 de desembre, i les sancions que preveu l'article 84 pel que fa a beneficiaris d'ajuts públics, sens perjudici d'aquelles altres possibles conseqüències previstes a la legislació vigent en matèria de subvencions.
4.4 La percepció d'aquestes subvencions és compatible amb la percepció de subvencions procedents d'altres fonts, públiques o privades, sempre que, aïlladament o en concurrència amb altres subvencions, ajuts, ingressos o recursos, no se superi el cost total de l'actuació subvencionada.
5.1 Cada convocatòria fixa la posició pressupostària a què s'han d'imputar les subvencions, determina la quantia màxima per a aquesta línia de subvencions, i estableix la distribució d'aquesta quantia màxima entre els diferents grups d'actuacions subvencionables.
5.2 L'import de cadascuna de les subvencions concretes és el que resulta de l'aplicació dels criteris de distribució i del procediment de concessió previstos a les bases 11 i 12.
Aquest import no pot superar, en cap cas, el cost total de l'actuació.
6.1 Es consideren despeses subvencionables les que de manera inequívoca responguin a la naturalesa de l'actuació subvencionada, resultin estrictament necessàries per a aquesta i es realitzin en el termini i les condicions que determinen aquestes bases reguladores.
En cap cas, el cost de les despeses subvencionades no pot superar el seu valor del mercat.
Es considera despesa realitzada la que hagi estat efectivament pagada amb anterioritat a la finalització del termini de presentació de les sol·licituds de la convocatòria vigent.
Tenen la consideració de despeses subvencionables les retribucions del personal de l'entitat o de l'ens local que hagin estat efectivament meritades per les actuacions per a les quals se sol·licita la subvenció.
6.2 Són subvencionables els tributs, quan la persona beneficiària de la subvenció els aboni efectivament.
En cap cas es consideren despeses subvencionables els impostos indirectes quan siguin susceptibles de recuperació o compensació ni els impostos personals sobre la renda.
Les sol·licituds s'han de presentar de la manera següent:
a) En el cas d'ens locals, les sol·licituds acompanyades de la documentació requerida han de ser formalitzades pel/per la representant legal i s'han de presentar en el registre telemàtic disponible de la Generalitat de Catalunya, mitjançant l'extranet de les administracions públiques de Catalunya, EACAT, en els termes que estableix la normativa vigent.
El formulari de sol·licitud i l'escrit de tramesa, així com la informació sobre aquest tràmit, estan a disposició de les persones sol·licitants a l'extranet de les administracions públiques de Catalunya, EACAT, web http://www.eacat.cat.
La impossibilitat tècnica o d'altra índole no eximeix, en cap cas, als ens locals de l'obligació de trametre la documentació dins el termini establert en la convocatòria, excepte si es produeix una interrupció no planificada en el funcionament de la plataforma EACAT durant l'últim dia establert per a la realització del tràmit corresponent.
En aquest cas, la tramesa es podrà dur a terme durant els tres dies hàbils consecutius i es publicarà una notícia a EACAT que comuniqui aquesta circumstància i els possibles canals per fer el tràmit.
b) En el cas d'entitats, la presentació de les sol·licituds i la documentació requerida i altres tràmits associats al procediment de concessió de les subvencions i la seva justificació, s'han de realitzar per via telemàtica utilitzant la seu electrònica de la Generalitat de Catalunya.
La sol·licitud s'ha d'emplenar en el formulari normalitzat que es podrà descarregar d'Internet a través dels enllaços que especifiqui la convocatòria i ha de ser formalitzada pel/per la representant legal de la persona sol·licitant.
La presentació de les sol·licituds, la identificació i la signatura electrònica de les persones sol·licitants s'ha de fer a través dels sistemes d'identificació i signatura electrònica admesos per la seu electrònica d'acord amb els criteris establerts a l'Ordre GRI/233/2015, del 20 de juliol, per la qual s'aprova el Protocol d'identificació i signatura electrònica en l'àmbit de l'Administració de la Generalitat de Catalunya.
El nivell de seguretat dels mecanismes d'identificació i signatura electrònica s'especifica en la convocatòria.
Les persones interessades s'han d'identificar i signar electrònicament per fer la resta de transaccions associades al procediment de concessió de les subvencions per mitjans telemàtics i amb el nivell de seguretat que determini la convocatòria.
En el supòsit d'interrupció per circumstàncies accidentals del funcionament de la seu, i sempre que sigui tècnicament possible, la persona usuària que hi accedeixi ha de visualitzar un missatge en què es comuniqui aquesta circumstància, indicant-li els registres presencials on es pot presentar la documentació alternativament i informant dels efectes d'aquesta interrupció en el còmput dels terminis.
No es pot presentar més d'una sol·licitud per la mateixa actuació.
La signatura i presentació de la sol·licitud comporta la plena acceptació d'aquestes bases reguladores i porta implícita l'autorització a l'òrgan gestor per poder comprovar, d'ofici, totes les dades que s'hi contenen.
Documentació que cal presentar amb la sol·licitud
Les persones sol·licitants han d'annexar a la sol·licitud, emplenada d'acord amb el formulari normalitzat, la documentació següent:
a) En el cas d'ens locals, certificat del/de la secretari/ària o del/de la interventor/a on consti la decisió de l'òrgan competent de l'ens local de sol·licitar la subvenció.
b) Per a actuacions d'implantació de microxip i d'esterilització, una relació on consti el número de microxip dels animals.
c) En el cas d'entitats, autorització de l'ens local per a la realització del control de colònies de gats que gestiona l'entitat col·laboradora, en el supòsit que se sol·liciti pel concepte de l'apartat 2.1.b).
d) En cas que la persona que ha signat la sol·licitud actuï en representació d'una altra, la documentació acreditativa de la representació amb què actua.
e) Declaració si la persona sol·licitant està o no subjecta a un règim d'IVA i si aquest és recuperable o no per algun mitjà, indicant el percentatge que es dedueix.
f) Declaració responsable que contingui la informació relativa a les retribucions de llurs òrgans de direcció o administració si se sol·licita una quantitat superior a 10.000 euros.
En tractar-se d'actuacions ja realitzades, les persones sol·licitants també hauran de presentar, juntament amb la sol·licitud, la justificació del compliment de l'objecte de la subvenció, el compliment de les condicions i de la seva finalitat en el moment de la sol·licitud d'acord amb el que s'indica a la base 8.4.
8.2 No cal aportar el document indicat en la lletra d) de la base 8.1 en el cas que la persona sol·licitant l'hagi presentat anteriorment a qualsevol òrgan de l'Administració de la Generalitat, sempre que no hagin transcorregut més de cinc anys des de la presentació i no hagi experimentat cap modificació.
En aquest supòsit, cal indicar clarament la data i l'òrgan o dependència en què va ser presentat i el procediment a què feia referència.
Si l'òrgan instructor, per causes alienes a la seva actuació, no pot aconseguir el document, ha de requerir a la persona beneficiària que l'aporti en el termini de 10 dies hàbils.
La presentació de la documentació per mitjans telemàtics comporta que:
No s'ha de presentar la documentació acreditativa de la representació quan la signatura electrònica acrediti també que la persona signant té poders suficients per actuar en nom de la persona representada.
Les persones sol·licitants han de presentar còpies digitalitzades dels documents, d'acord amb el que preveuen les normes de procediment administratiu vigent.
8.3 El compliment dels requisits previstos a la base 4.1 que siguin d'aplicació a cada persona sol·licitant s'acredita amb la declaració responsable que consta inclosa en el model de sol·licitud.
La inexactitud, falsedat o omissió de caràcter essencial en qualsevol dada o document que acompanyi la sol·licitud de subvencions deixa sense efecte aquest tràmit, des del moment en què es coneguin i amb l'audiència prèvia a la persona interessada, i, en conseqüència, comporten inadmissió de la sol·licitud de la subvenció, sens perjudici que puguin ser causa de revocació de la subvenció, si es coneixen amb posterioritat a la concessió.
8.4 S'estableix com a modalitat de justificació el compte justificatiu amb aportació de justificants de despesa, d'acord amb el que estableix l'Ordre ECO/172/2015, de 2 de juny, sobre les formes de justificació de subvencions i que ha de contenir la documentació següent:
a) Una relació classificada de les despeses desglossades per conceptes, d'acord el model normalitzat, amb identificació del creditor, número de la factura o document de valor probatori equivalent en el tràfic mercantil, l'import, la data d'emissió i la data de pagament, signada pel tresorer/a en cas d'entitats o per l'interventor/a en cas d'ens locals.
b) La relació ha d'anar acompanyada de les còpies digitalitzades de les factures o els documents de valor probatori equivalent en el tràfic jurídic mercantil o amb eficàcia administrativa, i si s'escau, la documentació acreditativa del pagament consistent en extracte bancari o, en el cas de pagament en efectiu, documentació acreditativa de la percepció de l'import per part del creditor.
c) Una relació detallada dels altres ingressos o subvencions que hagin finançat l'actuació amb indicació de l'import i la seva procedència.
Quan els justificants de les despeses s'imputin parcialment a d'altres subvencions, cal indicar la quantia exacta o percentatge imputat a cadascuna, amb identificació dels òrgans concedents.
d) Si escau, carta de pagament de reintegrament en el supòsit de romanents no aplicats així com dels interessos que se'n derivin.
e) La persona beneficiària de la subvenció ha de realitzar una declaració responsable en el model normalitzat de justificació conforme el cost dels justificants de despesa aportats un cop multiplicats pel percentatge d'imputació declarat no s'ha aplicat ni s'aplicarà a altres línies de subvencions o ajuts.
8.5 En el cas d'ens locals, han d'aportar, a més, certificat del/de la secretari/ària o òrgan gestor equivalent que correspongui, que acrediti que s'ha complert la normativa de contractació de les administracions públiques pel que fa als procediments d'adjudicació de les actuacions objecte de la subvenció, amb indicació dels procediments de contractació i les formes d'adjudicació utilitzades.
8.6 Per justificar les despeses de personal subvencionable on el cost salarial inclou el salari brut i les despeses socials a càrrec de l'entitat s'ha d'aportar la documentació següent:
a) Un document signat pel representant legal de l'entitat beneficiària que detalli, per a tota la relació de persones de les quals s'han presentat nòmines, les activitats desenvolupades i la dedicació exacta al projecte subvencionat (mesos, dies, hores, segons correspongui).
b) Transferència bancària que identifiqui la persona destinatària, l'import i la data del pagament efectiu de les nòmines.
c) Els documents TC1 i TC2 amb el segell de compensació o el pagament efectiu de l'entitat financera.
Si s'utilitza el sistema de remissió electrònica el pagament s'ha de justificar:
- En cas de domiciliació bancària, mitjançant el càrrec en el compte corresponent.
- Si el pagament s'efectua a través d'una entitat financera, mitjançant el rebut de liquidacions segellat o validat mecànicament per l'entitat financera.
- Si s'utilitzen altres vies de pagament, mitjançant el rebut de liquidació de cotitzacions i el justificant bancari de pagament.
En el cas que l'entitat tingui subscrit algun conveni amb la Seguretat Social per ajornar el pagament de les quotes, aquestes no es podran imputar a la justificació econòmica de la subvenció si no han estat pagades.
No són subvencionables els costos dels treballadors de baixa durant el període de realització de l'activitat.
d) Per a la justificació de l'IRPF, el model trimestral de declaració de retencions i ingrés a compte de l'IRPF del període de desenvolupament de l'activitat subvencionada i el model de resum anual de retencions o ingressos a compte.
Si a la data de la justificació no es disposa del model de resum anual de retencions i ingressos a compte, s'ha de completar la informació dels models trimestrals mitjançant una relació on consti el nom i els cognoms, el NIF i l'import de les retencions de cadascun dels treballadors imputats a l'activitat subvencionada.
Aquesta relació ha d'estar signada electrònicament pel representant legal de l'entitat beneficiària.
8.7 La documentació prevista en les bases 8.4, 8.5 i 8.6 s'ha de presentar al Departament de Territori i Sostenibilitat, amb el mateix format i a través dels canals que estableix la base 7.1.
Termini de presentació de sol·licituds
El termini de presentació de les sol·licituds, acompanyades de la documentació prevista a la base 8, és el que, a aquest efecte, estableixi la convocatòria corresponent.
Comprovació de dades i compliment de requisits
10.1 L'òrgan instructor pot comprovar, quan consideri necessari, el compliment dels requisits previstos en la base 4.1.
Es du a terme, d'ofici, la comprovació del compliment dels requisits següents:
a) Les dades identificatives de la persona signant.
c) En el cas de persones jurídiques, les dades relatives a la personalitat jurídica, a la capacitat d'obrar i al document d'identificació fiscal de l'entitat, i a la inscripció als registres corresponents.
d) En el cas d'entitats, que hagin adaptat els seus estatuts d'acord amb el règim transitori previst per la Llei 4/2008, de 24 d'abril, del llibre tercer del Codi civil de Catalunya.
e) En el cas d'entitats que siguin fundacions, que hagin complert el deure de presentació dels comptes anuals davant el protectorat.
f) En el cas d'ens locals, que utilitzin el sistema informàtic de gestió única del Registre general d'animals de companyia (ANICOM).
En el cas que l'òrgan instructor, per causes alienes a la seva actuació, no pugui comprovar d'ofici les dades i el compliment dels requisits esmentats, ha de requerir a la persona sol·licitant que aporti la documentació escaient, en el termini de 10 dies hàbils.
En el cas que dins el termini atorgat no s'aporti la documentació requerida, es dicta la resolució corresponent en els termes previstos en la base 13.
10.2 Pel que fa a la resta de requisits, la comprovació es du a terme mitjançant el requeriment a la persona sol·licitant per tal que els acrediti mitjançant aportació de documentació.
Així mateix, l'òrgan instructor pot demanar a les persones sol·licitants que aportin la documentació complementària que consideri necessària per acreditar les dades que figuren a la sol·licitud.
En cas que l'import sol·licitat subvencionable corresponent a un grup d'actuacions superi el pressupost previst per a aquest grup a la convocatòria, aquest pressupost es prorrateja entre les persones perceptores de les subvencions dins d'aquest grup.
En cas que hi hagi crèdits sobrants en un grup d'actuacions, es reassignaran en els altres grups abans d'aplicar el prorrateig segons l'ordre següent: primer, en les actuacions de la base 2.1.a); segon, en les actuacions de la base 2.1.b), i finalment en les actuacions de la base 2.1.c).
12.1 El procediment de concessió és el de prorrata d'acord amb el que preveu l'article 22 de la Llei 38/2003, general de subvencions.
12.2 L'òrgan instructor del procediment per a la concessió de les subvencions és la Direcció General competent en protecció d'animals de companyia.
12.3 Les sol·licituds presentades són analitzades i avaluades per una comissió de valoració integrada per les persones que s'indiquen en la convocatòria.
La comissió presenta la proposta de concessió de les subvencions al/a la titular de l'òrgan instructor per tal que pugui formular la proposta de resolució de concessió.
El funcionament de la comissió de valoració es regeix per les disposicions aplicables als òrgans col·legiats de l'Administració de la Generalitat de Catalunya.
12.4 Quan les sol·licituds proposades per a l'atorgament superin la disponibilitat pressupostària, la comissió de valoració determinarà l'assignació dels fons, d'acord amb els criteris de distribució establerts en la base 11.
12.5 Abans que no es dicti la resolució definitiva, es pot reduir parcialment o totalment la subvenció, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
13.1 Comporta la inadmissió de la sol·licitud:
a) La presentació de la sol·licitud fora del termini de presentació que estableix la convocatòria.
b) L'incompliment dels requisits no esmenables, sens perjudici que aquest incompliment pugui ser causa de revocació de la subvenció, si es coneix amb posterioritat a la concessió.
13.2 Comporta el desistiment de la sol·licitud:
La manca de presentació de qualsevol dels documents que preveu la base 8 o la manca d'esmena dels requisits esmenables, dins el termini de 10 dies hàbils i amb el requeriment previ.
13.3 Prèviament a la concessió de les subvencions, l'òrgan instructor ha de resoldre sobre la inadmissió o el desistiment de les sol·licituds, i ha de notificar la resolució d'inadmissió o desistiment a les persones interessades mitjançant la seva publicació al tauler electrònic de l'Administració de la Generalitat de Catalunya ( https://seu.gencat.cat/ca/informacio-publica.html ), sens perjudici que pugui utilitzar addicionalment altres mitjans electrònics.
Aquesta publicació substitueix la notificació individual i té els mateixos efectes.
En el cas dels ens locals, la resolució d'inadmissió o de desistiment de les sol·licituds es notifica a través de la plataforma EACAT.
13.4 En la publicació o notificació de la resolució d'inadmissió o de desistiment han de constar els recursos que contra aquesta siguin procedents, l'òrgan administratiu davant el qual s'han de presentar i el termini per interposar-los.
13.5 Qualsevol persona sol·licitant pot desistir per escrit de la sol·licitud de subvenció, abans de la concessió, i l'òrgan instructor l'ha d'acceptar.
Resolució del procediment i publicació
14.1 La resolució del procediment de concessió de les subvencions correspon a l'òrgan que es determini en la convocatòria corresponent.
La resolució, degudament motivada, s'ha de dictar i notificar o publicar en el termini que, a aquest efecte, es determina en la convocatòria corresponent que, en cap cas, pot ser superior a sis mesos des de la data de publicació de la convocatòria.
Sens perjudici de l'obligació de resoldre, transcorregut el termini esmentat sense que s'hagi dictat i notificat o publicat la resolució expressa, les sol·licituds esdevenen desestimades i, en conseqüència, denegada la subvenció, d'acord amb el que preveu l'article 54.2.e) de la Llei 26/2010, del 3 d'agost, de règim jurídic i de procediment de les administracions públiques de Catalunya.
14.2 La resolució del procediment de concessió de les subvencions es notifica o publica pels mateixos mitjans i amb les mateixes condicions i efectes previstos en les bases 13.3 i 13.4 per a la notificació de les resolucions d'inadmissió o desistiment de la sol·licitud.
14.3 En la notificació o publicació de la resolució del procediment de concessió han de constar els recursos que contra aquesta siguin procedents, l'òrgan administratiu o judicial, si escau, davant el qual s'han de presentar i el termini per interposar-los.
15.1 S'ha de donar publicitat a les subvencions concedides amb indicació del seu import, objectiu o finalitat i els beneficiaris, mitjançant la seva exposició al tauler electrònic de l'Administració de la Generalitat de Catalunya ( https://seu.gencat/ca/informacio-publica.html ) i al web del Departament de Territori i Sostenibilitat.
15.2 S'ha de donar publicitat al Portal de la Transparència de la informació a què fa referència l'article 15 de la Llei 19/2014, del 29 de desembre, de transparència, accés a la informació pública i bon govern.
15.3 S'ha de donar publicitat mitjançant la Base de Dades Nacional de Subvencions de la informació sobre les convocatòries i les resolucions de concessió de les subvencions, d'acord amb el que preveu l'article 18 de la Llei 38/2003, de 17 de novembre, general de subvencions, modificat per la Llei 15/2014, de 16 de setembre, de racionalització del sector públic i altres mesures de reforma administrativa.
15.4 S'han de publicar en el Diari Oficial de la Generalitat de Catalunya, amb expressió de la convocatòria, el programa, el crèdit pressupostari al qual s'imputen, beneficiari, quantitat concedida i finalitat o finalitats de la subvenció, les subvencions d'import igual o superior a 3.000 euros.
16.1 El pagament de la subvenció es tramita a partir de la seva concessió.
16.2 Prèviament al reconeixement de l'obligació de cadascun dels pagaments, l'òrgan instructor ha de comprovar d'ofici si la persona beneficiària està al corrent de les obligacions tributàries i amb la Seguretat Social.
Obligacions de les persones beneficiàries
Les persones beneficiàries de les subvencions han de complir les obligacions que es preveuen en els articles 90 bis, 92.2.h), 92 bis i 95 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, l'article 14 i el títol III de la Llei 38/2003, de 17 de novembre, general de subvencions i, específicament, les següents:
a) Prestar col·laboració i proporcionar en tot moment la informació i la documentació que sigui demanada respecte de la subvenció concedida i sotmetre's a les actuacions de comprovació i control de l'òrgan instructor, de la Intervenció General de la Generalitat, de la Sindicatura de Comptes i d'altres òrgans competents d'acord amb la normativa aplicable.
b) En el cas de les associacions, complir amb els deures d'elaboració dels comptes anuals de l'últim exercici disponible i de transparència d'acord amb el que estableix l'article 322.15 de la Llei 4/2008, de 24 d'abril, del llibre tercer del Codi civil de Catalunya, relatiu a persones jurídiques.
c) Comunicar a l'òrgan instructor els ajuts, els ingressos o els recursos que financin l'activitat subvencionada, obtinguts o demanats d'altres administracions o entitats públiques o privades, nacionals o internacionals, amb posterioritat a la presentació de la sol·licitud de subvenció.
Aquesta comunicació s'haurà de fer tan bon punt es coneguin.
d) Conservar els documents justificatius de l'aplicació dels fons rebuts, inclosos els documents electrònics, mentre que puguin ser objecte de les actuacions de comprovació i control.
e) Reintegrar els imports percebuts en els supòsits de revocació i reintegrament que preveu la base 19.
f) En el cas de persones jurídiques i si la concessió és per un import superior a 10.000 euros, comunicar a l'òrgan concedent, mitjançant declaració responsable, la informació relativa a les retribucions de llurs òrgans de direcció o administració, a l'efecte de fer-ho públic, d'acord amb el que preveu l'article 15.2 de la Llei 19/2014, de 29 de desembre, de transparència, accés a la informació pública i bon govern.
g) En el cas d'entitats vinculades, organitzacions sindicals i empresarials i entitats privades que perceben subvencions o ajuts públics de més de 100.000 euros anuals o si almenys el 40% dels seus ingressos anuals procedeix de subvencions o ajuts públics, sempre que aquesta quantitat sigui de més de 5.000 euros, cal aplicar les obligacions de transparència que estableix el títol II de la Llei 19/2014, del 29 de desembre, de transparència, accés a la informació pública i bon govern, així com les que estableix la Llei 19/2013, de 9 de desembre, de transparència, accés a la informació pública i bon govern.
h) Complir el que preveu la Llei 17/2015, de 21 de juliol, d'igualtat efectiva de dones i homes.
i) Adherir-se als principis ètics i regles de conducta establertes en la base 4.2.
L'òrgan concedent té la facultat de revisar les subvencions concedides i modificar la resolució de concessió en el cas que les condicions que s'han tingut en compte per a la concessió de la subvenció s'alterin o en cas d'obtenció concurrent d'altres ajuts o subvencions.
Revocació, invalidesa de la resolució de concessió i reintegrament de les quantitats percebudes indegudament
19.1 L'òrgan concedent quan apreciï que concorre alguna de les causes de revocació previstes a l'article 99 del Text refós de la Llei de finances públiques de Catalunya, ha d'iniciar la tramitació del corresponent expedient de revocació de conformitat amb el procediment establert a l'article 100, i si la resolució del procediment conclou que s'ha produït la causa de revocació, ha d'acordar revocar totalment o parcialment la subvenció concedida, segons correspongui, i quan escaigui, també el reintegrament total o parcial de les quantitats percebudes i l'exigència dels corresponents interessos legals.
19.2 Són causes de nul·litat i anul·labilitat de la resolució de concessió les que preveu l'article 36 de la Llei 38/2003, de 17 de novembre, general de subvencions.
La declaració judicial o administrativa de nul·litat o anul·lació comporta l'obligació de tornar les quantitats percebudes.
19.3 Així mateix, escau el reintegrament de les quantitats percebudes i l'exigència de l'interès de demora corresponent des del moment del pagament de la subvenció fins a la data en què s'acordi la procedència del reintegrament, en els casos que preveu l'article 37 de la Llei 38/2003, de 17 de novembre, general de subvencions, amb la instrucció prèvia del procediment de reintegrament que es preveu a l'article 100 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
19.4 També s'ha de reintegrar l'excés de les subvencions percebudes pel que fa al cost de l'actuació juntament amb els interessos de demora, en el supòsit que preveu l'article 34 del Reglament de desplegament de la Llei general de subvencions, aprovat pel Reial decret 887/2006, de 21 de juliol.
En cas d'incompliment de les obligacions que es preveuen en aquestes bases reguladores, resultarà d'aplicació el règim sancionador que preveuen la Llei 38/2003, de 17 de novembre, general de subvencions, i el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, si aquest incompliment és constitutiu d'infracció d'acord amb la legislació esmentada, amb independència de la revocació de la resolució de concessió i de l'obligació de reintegrament total o parcial de la subvenció concedida.
En el cas que l'objecte de la subvenció inclogui el tractament de dades de caràcter personal, els beneficiaris han de complir la normativa corresponent, tot adoptant i implementat les mesures de seguretat previstes per la normativa corresponent.
En tot el que no preveuen expressament aquestes bases, són aplicables les disposicions següents: el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre; l'Ordre ECO/172/2015, de 3 de juny, sobre les formes de justificació de subvencions; els preceptes de caràcter bàsic de la Llei 38/2003, de 17 de novembre, general de subvencions, i del Reglament de desplegament de la Llei esmentada, aprovat pel Reial decret 887/2006, de 21 de juliol; la Llei 26/2010, del 3 d'agost, de règim jurídic i de procediment de les administracions públiques de Catalunya, la Llei 19/2014, de 29 de desembre, de transparència, accés a la informació pública i bon govern, i la Llei 39/2015, d'1 d'octubre, del procediment administratiu comú de les administracions públiques, i la resta de normativa aplicable.